  Майя Бывальцева 26-тӥ пӧсьтолэзе Ижкарысь Киров нимо паркысь фан-зонаын аспӧртэмлыко концерт ортчиз. Нырысетӥзэ Кубыз фестивалез йылпумъясь ужрадын кубыз но мукет крезьгуро арбериос шудэм улсын вашкала но туала кырӟанъёс чузъяськизы, мылкыд карисьёс эктыны но быгатӥзы. Калык трос гинэ люкаськись – егитъёс, пиналъёс, арлыдоос. Кубызэн вашкала сямен шудон амалэз возьматӥз али Казаньын улӥсь Михаил Романов. Вашкала гуръёсты быдэстӥз Татартсанысь Балтась ёросысь Сырья гуртысь «Сырья зоутъёс» ансамбль, озьы ик Ижкарысь но Эграысь крезьгурасьёс но кырӟасьёс. Тодэ вайытом, кубыз – удмуртъёслэн вугыен сиё крезьгуро инструментсы – 20-тӥ даур пумын Татарстанысь но но Марий Элысь куд-ог ёросъёсын гинэ одӥг-ог кылемын на вылэм. Ӵапак отысь сое шедьтӥз но выльысь калыке поттӥз шуыны луоз мадьяр этнограф, кубызчи Миклош Дэметэр. Ми сое (кубызэз – ред.) кызьы ке но син пумтӥмы учкыса, мараса, дунзэ валатэк, данзэ валатэк солэсь, ышыны-бырыны сётӥмы шуд-а ни, сётыса ӧм вуттэ шуоно-а ни. Ми со кубызэз, ӟызгетэ да мар шуыса, ми сое сокем ӧм дунъялэ, дунзэ ӧм валалэ. Но вот табере ини валаськомы: кубыз – со сыӵе ик, крезь выллем ик, быдӟым. Удмуртъёс понна лул гурзэс (возьматӥсь – ред.), улонзылы кужым сётӥсь инструмент луыса потэ вылэм Леонид Сапожников, «Сырья зоутъёс» ансамбльлэн кивалтӥсез (Татарстан)Али ансамбльлэн аслаз кубызчиез но вань ни – Николай Плотников. Со Михаил Романов дорын дышетскем. Табере та вашкала крезьгуро арбериез быдэс ёросазы вӧлмытыны мылкыдзы вань. Азьпалан кужыммес пономы ни табере, Кузнецовлэсь (Алексей Кузнецов – Ижкарысь кубыз лэсьтӥсь), мукетъёсызлэсь кубызъёссэс басьтылыса, коньдонмес люкаса, клубъёсамы басьтыса, отчы шудӥсьёс йӧндыромы. Плотников Николай Иванович милемлы юрттоз шуыса малпаськом. Со бадӟым кутскон сётоз, дышетӥсь луоз вуоно кубызчиосмылэн Леонид Сапожников, «Сырья зоутъёс» ансамбльлэн кивалтӥсез (Татарстан)Пусъёмы, Ижкарын Кубыз фестивалез ортчытон нимаз адямилэн, егит азьветлӥсьлэн, дизайнерлэн Дарали Лелилэн, кичӧлтонэз вал. Но дурбасьтӥсьёс тӧрлык ёзъёсын но шедизы. Кызьы вераз журналистъёслы Удмуртиысь лулчеберетъя но туризмъя министрлэн воштӥсез Пётр Данилов, та фестиваль – туж кулэ но бадӟым уж. Мыным потэ, та туж кулэлыко, бадӟым выль уж. <…> Та ваньмыз огазея но данэ ӝутэ удмурт калыклэсь кубыз крезьгурзэ. <…> Мыным потэ, та туж бадӟым кыӵе ке но пример возьматон, азьпалан таӵе тани ужрадъёсты синйылтыны но паськытгес карыны Пётр Данилов, Удмуртиысь лулчеберетъя но туризмъя министрлэн воштӥсезСолэн верамезъя, асьмелэн «вань на ай трос темаос, кудъёсыз палэнэ кылё». «Балтась пал удмуртъёслэн ик вань зоутэн кырӟанъёссы – ӧвӧл со темповой, шуом, туж солэн пуштросэз мур, калыклы кельшымон. Со зоутэн кырӟанъёсын герӟаме потэ на ай эшшо бесерман крезьёсты. Со темаосын уд люка таӵе тани бадӟым концерт программаосты, но соос удмурт калыклэн культура пушказ пыремын шуыса но сое ӧвӧл ыштоно шуыса, кыӵе ке но инты шедьтыны кулэ, кыӵе ке но ужрад лэсьтыны – «сохранение нематериального культурного наследия» шуиськом», – вераз Пётр Данилов. Вашкала арбериосты но тӥрлыкез, кырӟанъёсты утён но туала улонэ берыктон ужлы тодосчиосын ӵош саклык висъяны кулэ, лыдъя министрлэн воштӥсез. Малпаны, кызьы солы но инты шедьтыны туала улонын, кызьы солэсь чеберлыксэс кельтыны но егитъёс вылэ выжтыны. Тани кубызъя верано ке, туннэ мастер-класс дыръя учкисько: вить кубызчиос пуксьыса ӵош шудыны кутскизы, пуш ик тыре учкыса! Тӥнь та уж возьматэ, кубыз уз ышы шуыса. Кубызлэн чеберлыкез, чебер чузъяськемез туннэ тани вӧлскиз ни Удмурт шаерын но, Удмуртиын улӥсь удмуртъёслэн но крезьгур темаязы Пётр Данилов, Удмуртиысь лулчеберетъя но туризмъя министрлэн воштӥсезСолэн кылъёсызъя, Кубыз фестиваль удмурт калыклэсь вашкала историзэ туала сямо, туала мылкыдъя возьматыны луонлык сётӥз. Озьы ик со эшшо одӥгезлы вунэтэм крезьгуро тӥрлыклы – дымбырлы – саклык висъяны ӵектӥз. Тодэ вайытом, Кубыз фестиваль Ижкарын 12-тӥ пӧсьтолэзе кутскиз. Со нуналэ мадьяр кубызчилэн, этнографлэн, кылчилэн Миклош Дэметэрлэн «Кубызлэн шаерез» адӟытонэз усьтӥськиз. Озьы ик фестиваль улсын котырес ӝок сьӧрын кенешон, мастер-классъёс, пиналъёслы шудонъёс радъяськизы, Чудья Женилэн кубызэн шудыны дышетӥсь книгаеныз тодматӥзы, кубызчиосын пумиськон ортчытӥзы.  Тегъёс: Мерлык Лулчеберет Ижкар Удмуртия удмуртъёс крезьгур фольклор йылолъёс  